**Majandus- ja Kommunikatsiooniministeerium**

**Suur-Ameerika 1**

**10122 Tallinn**

Kontaktisik: Paul Liias (Paul.Liias@mkm.ee)

Tallinn, 16.04.2024

**Taotlus hankelepingu pikendamiseks**

Majandus- ja Kommunikatsiooniministeerium ja NJORD Advokaadibüroo (edaspidi NJORD) on sõlminud hankemenetluse tulemusena 15. mai 2023 töövõtulepingu, mille punkt 2.1 kohaselt NJORD Advokaadibüroo koostab Eesti kosmoseobjektide seaduse eelnõu, selle seletuskirja, rakendusaktid ja mõjude analüüsi. Vastavalt töövõtulepingu punktidele 2.3.1-2.3.3 NJORD teostab eelnimetatud töö vastavalt etappidele ja annab selle kirjalikud tulemused elektrooniliselt tellijale üle hiljemalt:

1. I etapp seaduseelnõu ja seletuskirja koostamine, hiljemalt 31.10.2023;
2. II etapp esimese kooskõlastamisringi järgne töö, vastavalt pakkumisele;
3. III etapp teise kooskõlastamisringi järgne töö ja Vabariigi Valitsusele esitamiseks ettevalmistamine. Hiljemalt 01.05.2024.

NJORD soovib vastavalt töövõtulepingu lisa 1 hankedokumendi punktile 1.4 hanke tähtaega pikendada järgmistel põhjendustel:

1. Poliitika kujundamise etapp on planeeritust keerukamaks ja ajamahukamaks osutunud. On vaja olnud välja töötada kontseptsioone, mida ei osanud poliitikakujundaja varasemates etappides (nt enne hanget) ette näha ja mida on vaja olnud välja töötada, et normatiivteksti ja seletuskirja projekti saaks koostada. Samuti lisandus märtsis 2024 tellija poolt uus sisend, mille kohaselt tuleks kavandatavas kosmoseseaduses kajastada konstruktsioon, mis lubab kosmoseobjekti taaskasutamise eesmärgil operaatorilt võõrandada. Tegu on Põhiseadusest tuleneva eraomandi kaitse tugeva riivega, mis vajab süvaanalüüsi enne normatiivteksti ja seletuskirja põhistuste koostamist.
2. Töid on aeglustanud ka Euroopa Komisjoni segased signaalid võimaliku Euroopa Liidu kosmose õigusakti (seni veel selgusetu, kas tegu saab olema direktiivi või määrusega) koostamisega ja selle võimaliku mõjuga liikmesriikide, sh Eesti siseriiklikule õigusele ja käesoleva hanke raames koostatavale Eesti kosmoseseaduse eelnõu projektile. Euroopa Komisjon ei ole kommunikeerinud selget ajakava. Aasta 2023 lõpus kommunikeeriti Euroopa Komisjoni poolt, et vastavat EL õigusakti projekti tutvustatakse 2024 aasta alguses, siis märtsis, siis aprillis jne. NJORD-il on Euroopa Komisjoni vastava töörühma esindajatega olnud kohtumine, mis ei toonud sisulist selgust. Eeltoodu on kogu kosmoseseaduse töörühma tööd aeglustanud.
3. NJORD-il on olnud eraldi kohtumisi TTJA-ga (eelduslikult tulevane pädev asutus kosmosseaduse eelnõu projekti kohaselt), millele oleme selgitanud tulevase õigusakti ja selle alusel loodavat uut loamenetlust ning kosmoseobjekti registreerimise menetlust. Samuti on TTJA-ga arutatud andmekoguga seonduvat. TTJA-lt saadud vastava sisendi oleme läbi töötanud, töörühmale esitanud ja töörühma heakskiidul eelnõu projekti sisse viinud.
4. Töörühmas on enim vaidlusi põhjustanud menetluste tähtajad ning esitatavad nõuded nii kosmoseoperaatorile kui ka kosmoseobjektile. Nimetatud vaidluste tulemusel on sisend olnud ebamäärane. NJORD on püüdnud luua lahendusi, mis sobiksid kõigile osapooltele. Nimetatu on olnud oodatust ajamahukam.
5. NJORD ja töörühmal oli 7. märtsil kohtumine kosmose valdkonna ettevõtjatega, kus saadi samuti sisendit, mida tuli töörühmale koondada, tutvustada ja võimalikud muudatused ja mõju analüüsida.
6. NJORD on viinud töörühmaga läbi mitmeid kohtumisi ja vastavalt töörühma ja teiste huvitatud osapoolte ettepanekud läbi analüüsid, töörühmale esitanud ja eelnõu dokumentide projektidesse sisse viinud. NJORD-il on olnud eraldi kohtumisi MKM-i õigusosakonna juristidega, et saada eelnõu projekti normatiivsele tekstile tagasisidet. Nimetatud kohtumised on olnud väga konstruktiivsed. Tulemeid on esitatud töörühma liikmetele.

Lähtudes eeltoodust ja Euroopa Komisjoni otsustest seoses võimaliku EL kosmose õigusaktiga, mis peaksid selguma mais-juunis 2024, palume pikendada käesoleva hanke tähtaega.

**NJORD palub pikendada hanke tähtaega kuus (6) kuud alates 01.05.2023 ehk uus hanke tähtaeg oleks 01.10.2024.**

**NJORD kinnitab, et käesoleva hanke tähtaja muutmise taotluse ja taotluse rahuldamisega ei muudeta hankelepingu üldist olemust vastavalt RHS § 123 lg-le 2. Käesoleva taotluse ja taotluse rahuldamisega ei kaasne hankelepingu eseme ja maksumuse muutust.**

Lugupidamisega

|  |  |
| --- | --- |
| Liisi Jürgen  vandeadvokaat  NJORD Advokaadibüroo partner | Erik Salur  vandeadvokaat  NJORD Advokaadibüroo partner |